Ehdotus NEUVOSTON ASETUS Euroopan parlamentin ja neuvoston asetuksen (EY) N:o 2037/2000 muuttamisesta osittain halogenoitujen kloorifuorihiilivetyjen kiintiöiden myöntämisen vertailuvuoden osalta 1 päivänä toukokuuta 2004 liittyneiden jäsenvaltioiden vuoksi

(komission esittämä)

PERUSTELUT

Tällä ehdotuksella muutetaan asetuksessa (EY) N:o 2037/2000 säädettyä, osittain halogenoitujen kloorifluorihiilivetyjen (HCFC-yhdisteiden) kiintiöiden EU-25:n tuottajille ja tuojille myöntämisen määrittämiseksi vahvistettua vertailuvuotta ainoastaan niiden kymmenen uuden jäsenvaltion osalta, jotka liittyivät yhteisöön 1. toukokuuta 2004. Ehdotus on tarpeellinen jäljempänä esitetyistä syistä.

Taustaa

Euroopan parlamentin ja neuvoston asetuksessa (EY) N:o 2037/2000 vahvistetaan vuosi 1999 vertailuvuodeksi, jonka perusteella tuojille myönnetään HCFC-yhdisteiden kiintiöt markkinoille saattamista varten. Tämän vertailuvuoden soveltaminen EU-15:een johti siihen, että markkinoille saattamista koskevasta kiintiöstä myönnettiin 4 prosenttia EU-15:ssä toimiville HCFC-yhdisteiden tuojille ja 96 prosenttia EU:n tuottajille vuosiksi 2003-2009 (komission päätös 2002/654/EY).

Vuonna 2004 HCFC-yhdisteiden markkinoille saattamista koskeva kiintiö on EU-15:n osalta 2003 ODP-tonnia (asetuksen (EY) N:o 2037/2000 liite III), josta 1922,88 ODP-tonnia EU:n tuottajille ja 80,12 ODP-tonnia maahantuojille.

Liittymissopimus sisältää teknisen mukautuksen asetuksen (EY) N:o 2037/2000 liitteessä III esitettyyn HCFC-yhdisteiden määrään (markkinoille saattamista koskevat kiintiöt) uusien jäsenvaltioiden HCFC-yhdisteitä koskevien oikeuksien huomioon ottamiseksi. HCFC-yhdisteiden markkinoille saattamista koskevat kiintiöt lisääntyivät 206 ODP-tonnilla vuonna 2004. Koska uudet jäsenvaltiot liittyivät yhteisöön vasta 1. toukokuuta 2004, HCFC-yhdisteiden tosiasiallinen kiintiö on 137,33 ODP-tonnia (8/12 vuotuisesta kiintiöstä). Liittymisneuvotteluissa ei pyydetty vertailuvuoden muuttamista.

Komission päätöstä 2004/176/EY on tarpeen mukauttaa 1 päivästä toukokuuta 2004, jotta voidaan ottaa huomioon uusien jäsenvaltioiden valvottavien aineiden tuontitarpeet ja muun muassa myöntää HCFC-yhdisteiden markkinoille saattamista koskeva kiintiö. Lisäksi on tarpeen muuttaa toimintatavasta osittain halogenoitujen kloorifluorihiilivetyjen kiintiöiden myöntämiseksi tuottajille ja maahantuojille vuosien 2003 ja 2009 väliseksi ajaksi Euroopan parlamentin ja neuvoston asetuksen (EY) N:o 2037/2000 mukaisesti 12 päivänä elokuuta 2002 tehty komission päätös 2002/654/EY.

Kiintiön alkuperäinen myöntäminen

Alkuperäinen ehdotus HCFC-yhdisteiden markkinoille saattamista koskevan kiintiön myöntämiseksi tehtiin vertailuvuoden 1999 perusteella. Uusien jäsenvaltioiden toimittamien tietojen perusteella myönnettävän lisäkiintiön prosenttiosuus on EU-15:n tuojien osalta 3,9 % ja tuottajien osalta 96,1 %, koska uusissa jäsenvaltioissa ei ole HCFC-yhdisteiden tuottajia. EU-10:n käytettävissä oleva HCFC-yhdisteiden kiintiö on 137,33 ODP-tonnia (8/12 vuotuisesta kiintiöstä). Hallintokomitean kokouksessa 6 päivänä toukokuuta huomattava määrä uusia jäsenvaltioita vaati HCFC-yhdisteiden myöntämiseksi myöhäisempää vertailuvuotta, ja jotkut EU-15:n jäsenvaltioista olivat samaa mieltä. Vaatimuksen tueksi esitettiin eri syitä ja erityisesti todettiin, että kaupallisten olosuhteiden huomioon ottamiseksi on parempi ottaa vertailuvuodeksi jokin myöhemmistä vuosista, mistä syystä EU-15:n jäsenvaltiot olivat muuttaneet asetuksessa (EY) N:o 2037/2000 säädetyn vertailuvuoden vuonna 2000.

Myöhemmän vertailuvuoden vahvistamista puoltavat seikat (vuosien 2002 ja 2003 keskiarvo)

* Suuri enemmistö uusista jäsenvaltioista ja EU-15:n jäsenvaltioista kannattaa vertailuvuoden tarkistamista.

* EU-15:n jäsenvaltiot muuttivat vertailuvuoden vuodesta 1996 vuodeksi 1999 asetukseen (EY) N:o 2037/2000 vuonna 2000 tehdyllä muutoksella, koska asetuksen hyväksyminen oli kestänyt neljä vuotta, ja jäsenvaltiot olivat pyytäneet, että vertailuvuoden vahvistamiseksi tuontitietojen pitäisi olla mahdollisimman tuoreet.

* Vertailuvuoden muuttamisella ei ole ympäristövaikutuksia; se on puhtaasti kaupallinen toimenpide, sillä markkinoille saattamista koskeva kokonaiskiintiö säilyy ennallaan.

* Se antaa joillekin EU-10:n markkinointivuoden 2002/2003 kaupallisille toimijoille, jotka eivät toimineet markkinoilla vuonna 1999, mahdollisuuden jatkaa toimintansa harjoittamista.

* HCFC-yhdisteiden markkinoille saattamista koskevan kiintiön kokonaisjako EU-25:ssä muuttuu hieman. Tuottajien kokonaisosuus HCFC-yhdisteiden kiintiöstä pienenee 0,3 prosenttia (96,0 prosentista 95,7 prosenttiin), jos vertailuvuosi muutetaan vuodesta 1999 vuosien 2002 ja 2003 keskiarvoksi.

Uuden vertailuvuoden (vuosien 2002 ja 2003 keskiarvo) vahvistamisen seuraukset

Vertailuvuoden muuttaminen vuodesta 1999 vuosien 2002 ja 2003 keskiarvoksi merkitsisi sitä, että uusien jäsenvaltioiden tuojille myönnettäisiin 10,35 ODP-tonnia ja tuottajille 126,99 ODP-tonnia, kun vastaavat määrät vuonna 1999 olivat 5,44 ODP-tonnia ja 131,89 ODP-tonnia.

Ehdotus NEUVOSTON ASETUS Euroopan parlamentin ja neuvoston asetuksen (EY) N:o 2037/2000 muuttamisesta osittain halogenoitujen kloorifuorihiilivetyjen kiintiöiden myöntämisen vertailuvuoden osalta 1 päivänä toukokuuta 2004 liittyneiden jäsenvaltioiden vuoksi

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 57 artiklan 2 kohdan,

ottaa huomioon komission ehdotuksen [1],

[1] EYVL L 244, 29.9.2000, s. 1. Asetus sellaisena kuin se on viimeksi muutettuna asetuksella 1804/2003 (EUVL L 265, 16.10.2003, s. 1).

sekä katsoo seuraavaa:

(1) Otsonikerrosta heikentävistä aineista 29 päivänä kesäkuuta 2000 annetussa Euroopan parlamentin ja neuvoston asetuksessa (EY) N:o 2037/2000 [2] vahvistetaan osittain halogenoitujen kloorifuorihiilivetyjen (HCFC-yhdisteet) kiintiöiden myöntämisen vertailuvuodeksi vuosi 1999. Kymmenen uuden jäsenvaltion HCFC-yhdisteiden markkinat ovat muuttuneet merkittävästi vuodesta 1999, sillä markkinoille on tullut uusia yrityksiä ja HCFC-yhdisteitä koskevat markkinaosuudet ovat muuttuneet. Jos uusissa jäsenvaltioissa sovellettaisiin HCFC-kiintiöiden myöntämiseksi vertailuvuotena vuotta 1999, suuri määrä yrityksistä jäisi ilman tuontikiintiötä. Tätä voitaisiin pitää perusteettomana, ja se saattaisi myös johtaa syrjimättömyyden ja oikeutettujen odotusten periaatteiden rikkomiseen.

[2] EYVL L 244, 29.9.2000, s. 1. Asetus sellaisena kuin se on viimeksi muutettuna asetuksella 1804/2003 (EUVL L 265, 16.10.2003, s. 1).

(2) Yleissääntönä on, että kiintiöiden olisi perustuttava viimeisimpiin ja edustavimpiin saatavilla oleviin lukuihin, jotta voidaan varmistaa, että osa uusien jäsenvaltioiden tuontiyrityksistä ei jää ilman kiintiötä. Sen vuoksi on aiheellista valita vuodet, joilta on saatavilla tuoreimpia tietoja. Jotta voitaisiin ottaa parhaalla tavalla huomioon HCFC-yhdisteiden markkinoiden kaupallinen tilanne kymmenessä uudessa jäsenvaltiossa, kyseisten jäsenvaltioiden yrityksille olisi vahvistettava perustaksi vuosien 2002 ja 2003 keskimääräinen markkinaosuus.

(3) Sen vuoksi asetus (EY) N:o 2037/2000 olisi muutettava vastaavasti.

(4) Tätä asetusta olisi sovellettava uusien jäsenvaltioiden liittymispäivästä alkaen,

ON ANTANUT TÄMÄN ASETUKSEN:

1 artikla

Lisätään asetuksen (EY) N:o 2037/2000 4 artiklan 3 kohdan i alakohtaan seuraava i alakohta: "i) Poiketen siitä, mitä h alakohdassa säädetään, Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian jokaisen tuottajan ja tuojan on varmistettava, että sen markkinoille saattamien tai omaan lukuunsa käyttämien osittain halogenoitujen kloorifluorihiilivetyjen laskennallinen määrä prosenttiosuutena b, d, e ja f alakohdassa määritetyistä laskennallisista määristä ei ylitä sen prosentteina myönnetyn markkinaosuuden vuosien 2002 ja 2003 keskiarvoa."

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä toukokuuta 2004.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja